DA Den Europæiske Unions Tidende C 198/39

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 198/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

vedrørende beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PEMENTO DE MOUGÁN«

EF-Nr.: ES-PGI-0005-01133 – 26.7.2013

BGB ( X ) BOB ( )

1. Titel

»Pemento de Mougán«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Pemento de Mougán« er frugten af arten Capsicum annuum, L., den lokale økotype, der er kendt under navnet »Pemento de Mougán«. Det er en halvbruskagtig frugt, der er grøn, når den er umoden, og rød, når den er moden. Frugten er firkantet (type A4 ifølge Pochard, 1966), klassificeret efter sin form som CMV3L (firkantet af typen »morro de vaca« med tre rum), høstes grøn (tidligt i umoden tilstand) og sælges frisk.

Den frugt, der er beregnet til salg, har følgende egenskaber

— Form: firkantet længdesnit og tværsnittet lettere rillet med tre eller fire kanter i toppe.

— Vægt: 6-15 gram pr. enhed

— Frugtens længde: 3-6,5 cm

— Bredde: 2,5-4 cm

— Stilk: 2-5 cm, altid kortere end frugten. Den er hård og buet

— Skal: mørkegrøn og blank

— Frugtvæggens eller frugtkødets tykkelse: tynd, ca. 1,5 mm

— Smag: Frugtkødet er fint og saftigt, med en sød, lettere urteagtig og til tider stærk smag samt en moderat stærk aroma.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle dyrkningsetaper skal finde sted i det afgrænsede geografiske område, som har de ideelle naturlige forhold til dyrkning af denne lokale spanske peber.

Der må kun anvendes frø af udvalgte linjer, hvilket sikrer, at produktet er af højeste kvalitet.

Forberedelse af frøbedet og såningen finder sted mellem december og januar. Efter spiringen, når planterne er ca. 5 cm høje, udprikles de og plantes ud i hulbakker. Det er også tilladt at benytte den traditionelle metode med såning i jord og efterfølgende udplantning.

Dyrkningen foregår i fri luft eller under et dække. I det første tilfælde foregår udplantningen mellem april og juni med et tæthed på tre til seks planter pr. m2. Når der dyrkes under et dække, foregår udplantningen i marts eller april med en tæthed på to til fire planter pr. m2.

Der høstes ved håndkraft lige så mange gange, det er nødvendigt, for at sikre, at frugterne er af høj kvalitet. Der anvendes det nødvendige udstyr (redskaber, kasser eller beholdere osv.) og den nødvendige arbejdskraft til at forhindre beskadigelse af frugten. Frugten transporteres så hurtigt som muligt til pakkeriet i kasser eller andre former for faste beholdere for at undgå, at den knuses. Aflæsningen foregår således, at der er mindst mulig risiko for, at produktet beskadiges under fald.

Normalt begynder høsten og salget den 1. juni og slutter den 15. november, og den tilladte produktion er højst 6 kg pr. m2 i fri luft og 8 kg pr. m2 under dække, skønt disse parametre kan ændres afhængigt af hver enkelt sæsons vejrforhold.

3.6. Særlige regler vedrørende udskæring, rivning, emballering osv.

Pakningen af produktet skal finde sted i det afgrænsede geografiske område (Guntín kommune) for på en effektiv måde at beskytte »Pemento de Mougáns« særlige karakteristika og kvalitet. Grunden til dette er, at det, da der er tale om et letfordærveligt og sart produkt, der markedsføres frisk, er nødvendigt, at behandlingen, sorteringen inden pakning og selve pakningen foregår med den største forsigtighed. Pakningen foregår normalt højst 24 timer efter høsten. Formålet med sorteringen, som både finder sted på marken og lige inden pakningen, er både at udvælge de frugter, som har de bedste morfologiske egenskaber, og at frasortere de frugter, der sandsynligvis har for stærk en smag, hvilket som regel er tilfældet med større frugter og frugter med en uregelmæssig form og fastere frugtkød. Disse karakteristika genkendes næsten intuitivt af de lokale landbrugere på grund af deres erfaring.

Peberne med den beskyttede geografiske betegnelse »Pemento de Mougán« markedsføres i gennemsigtige polyethylenposer, som kan indeholde mellem 200 og 400 g af produktet. Der kan gives tilladelse til at anvende andre størrelser og andre pakkematerialer, forudsat at de er godkendt i fødevarelovgivningen.

3.7. Specifikke mærkningsregler

Spanske pebre, der markedsføres under BGB'en »Pemento de Mougán«, skal på emballagen være forsynet med en etiket med de enkelte producenters/emballeringsvirksomheders mærke og en BGB-etiket (kontroletiket) med en alfanumerisk kode, som anvendes af kontrolorganet til godkendelse, ligesom den skal være forsynet med det officielle symbol for den beskyttede geografiske betegnelse, som vist herunder:

4. Præcis afgrænsning af det geografiske område

Det geografiske område for den beskyttede geografiske betegnelse »Pemento de Mougán« omfatter hele Guntín kommune, som ligger i regionen Lugo i Galicien.

5. Tilknytning til det geografiske område

5.1. Det geografiske områdes egenart

Det afgrænsede geografiske område er homogent, hvad angår klima og jordbundsprofil. Det er et område, der er beskyttet af bjergkæder, som omgiver dalene, hvor dyrkningen foregår og skaber et særligt mikroklima, og hvor jorden er perfekt til denne afgrøde. De mest almindelige litologiske formationer er magmabjergarter (granit) og metamorfe bjergarter (forskellige former for skifer og en vis del kvarts). Hvad jordbunden angår, er den karakteriseret af et højt sandindhold, da området overvejende er ler- og sandholdigt med et højt indhold af organisk materiale og en lav pH-værdi.

Det er et område, hvor det ikke regner særlig meget efter galicisk målestok — ca. 1 000 mm — da det ligger beskyttet mod vestenvinden. Dette skaber en vis regnskygge med ca. 130 dage med en nedbørsmængde på mindst 1 mm.

Middeltemperaturen er 17,2 °C om sommeren, 12,5 °C om efteråret, 6,7 °C om vinteren og 10,5 °C om foråret. Den højeste gennemsnitstemperatur er 23,4 °C om sommeren, 17,2 °C om efteråret, 9,9 °C om vinteren og 15,3 °C om foråret. Den laveste gennemsnitstemperatur er 11,1 °C om sommeren, 7,8 °C om efteråret, 3,5 °C om vinteren og 5,6 °C om foråret.

Desuden har den menneskelige faktor også betydning for områdets karakteristika. De lokale landbrugeres traditionelle praksis med at bevare og udvælge de bedste planter og parceller, samtidig med at de har tilpasset produktionsmetoderne til de lokale forhold, er af grundlæggende betydning for dyrkningen af dette produkt. Sorteringen, der foregår lokalt, og omhuen med at undgå uønskede hybrider, har været en afgørende faktor for udviklingen af en homogen frugt.

5.2. Produktets egenart

Frugten er en lokal økotype, som er tilpasset forholdene i dyrkningsområdet. Blandt frugtens særlige karakteristika er dens morfologi (det er en lille peber, som spises grøn), den tynde frugtvæg og dens kulinariske egenskaber, såsom den fine og saftige konsistens og den søde, lettere urteagtige og af og til stærke smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Pemento de Mougán« er en lokal økotype, som i årevis er blevet dyrket af landbrugerne i Guntín. Den begrænsede produktion og ringe spredning i årenes løb har bevirket, at dyrkningen ikke har strakt sig ud over det afgrænsede geografiske område, selvom der er beviser på, at emigranter har taget planten med til andre dele af Spanien for at dyrke pebre der, men altid med et skuffende resultat, hvilket understreger betydningen af forbindelsen mellem det lokale økosystem og frugtens egenskaber.

Oprindelsesbetegnelsen »Mougán« er det geografiske navn på et sogn i Guntín kommune, hvorfra frugten hentedes til transport til markedet i provinshovedstaden. Dette sogn støder op til sognet Mosteiro, hvor det klos ter ligger, som oprindeligt var knyttet til udvælgelsen og dyrkningen af disse pebre.

Det afgrænsede geografiske område har ideelle forhold til dyrkning af »Pemento de Mougán«, som er: en relativ høj luftfugtighed, moderate temperaturer, små temperaturudsving, en let sur jordbund og tilstrækkelig luftcirkulation til at sprede pollen mellem planterne. Dette fugtige klima med milde somre og minimale temperaturudsving er afgørende for at opnå de typiske egenskaber ved »Pemento de Mougán«, navnlig frugtkødets tykkelse og konsistens. Dertil kommer de lokale landbrugeres ekspertise, som i årenes løb har udvalgt de planter, der var bedst tilpasset disse forhold, og som producerede pebre af bedste kvalitet, hvilket har resulteret i denne for området så typiske, lokale økotype.

»Pemento de Mougán« stammer fra midten af det 18. århundrede og forbindes med klostret Ferreira de Pallares, som det kloster, der befandt sig i sognet Mosteiro ved siden af sognet Mougán, var knyttet til. Det fortælles, at det var munkene, der indførte peberfrøene i området.

Traditionelt set blev pebrene solgt på markederne i Lousada, Portomarín og Grolos og især på markedspladsen i provinshovedstaden Lugo.

I Mapas nacionales de abastecimientos del ministerio de industria y comercio de la provincia de Lugo (Industri- og handelsministeriets nationale kort over forsyningerne i Lugo) findes en skriftlig omtale fra 1943-1946 af denne afgrøde i Guntín kommune. Der findes ligeledes henvisninger til den i landbrugstællingen fra 1962.

Hvad angår festivaler og anden fejring af dette produkt, bør det nævnes, at der siden 1997 har været afholdt en »Pementada de Mougán«-festival den første fredag i august. Siden 1999 har der været afholdt en peberfestival den 14. august i sognet Grolos. Desuden fejres »Festa do Pemento de Mougán« i provinshovedstaden den sidste lørdag i august.

Grunden til registreringen af frugten som en beskyttet geografisk betegnelse er således dens særlige egenskaber, som er knyttet til det geografiske område, eftersom der er tale om en økotype, der er tilpasset forholdene i dette geografiske område, som et resultat af de lokale landbrugeres udvælgelse gennem flere århundreder.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Diario Oficial de Galicia no 101 af 29. maj 2013.

http://www.xunta.es/dog/Publicados/2013/20130529/AnuncioG0165-210513-0008_es.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.